བློན་ཆེན་དག་གིས་རང་རང་གི་རྒྱལ་ཕྲན་དག་བཟུང་ནས་འཕྲོག་རྩོད་བྱེད་པའི་སྐབས་སུ།སྐབས་དེའི་མཁས་གྲལ་དུ་རྩི་བའི་བློ་ཇུས་འདོན་མཁན་གྱི་མི་སྣ་གྲགས་ཅན་སྐོར་ཞིག་བྱུང་ཡོད་པ་མ་ཟད།སྲིད་དབང་སྐྱོང་ཐབས་ཀྱི་ཞལ་ལྕེ་ལ།མཁས་པ་ལེའུ་ཁེའུ་ཡིས་བརྩམས་པའི་ལེའུ་ཁེའུ་པེན་ཧྥའམ།ལེའུ་ཁེའུ་ཞལ་ལྕེ་དང༌།མཁས་པ་བོའུ་ཆེའུ་ཡིས་བརྩམས་པའི་བོའུ་ཆེའུ་པེན་ཧྥའམ།བོའུ་ཆེའུ་ཞལ་ལྕེ།མཁས་པ་ཧྲང་ཡང་གིས་བརྩམས་པའི་ཧྲང་ཡྰང་པེན་ཧྥ་འམ་ཧྲང་ཡྰང་ཞལ་ལྕེ་བཅས་ནི།རྒྱ་ནག་གི་ལོ་རྒྱུས་པ་དག་གིས་རྩི་འཇོག་ཆེན་པོ་བྱེད་ཀྱིན་ཡོད་ཅིང་།རྒྱ་ནག་གི་ཀྲིག་ཤར་མའི་རྒྱལ་རབས་ལ་ཤུགས་རྐྱེན་ཆེན་པོ་ཐེབས་ཡོད་ལུགས་བརྗོད་ཀྱིན་ཡོད་མོད།དོན་དུ་ལེའུ་ཁེའུ་ཞལ་ལྕེ་ཟེར་བ་དེ་ཞིང་ལསཙག་ཙིག་བྱེད་སྟངས་ཤིག་ཡིན་ལ།དེར་ཡང་རྒྱལ་བོའི་བཀའ་ཁྲོལ་དགོས་པས་ཁྱབ་གདལ་དུ་ཆེན་པོ་ཞིག་སོང་མེད་པར་སྙམ།ལྷག་པར་ཏུ་བོའུ་ཆེའུ་ཞལ་ལྕེ་ཟེར་བ་དེ་ནི།བོའུ་ཆེའུ་ཟེར་བའི་བྰེ་རྒྱལ་ཕྲན་གྱི་རྒྱལ་སྲས་ཤིག་ཡིན་པར་གྲགས་པའི་མི་དེས་རང་གི་རྒྱལ་ཕྲན་དུ་ཁོངས་མ་འཁྱོལ་བར་ཁྲུའུ་ཟེར་བའི་རྒྱལ་ཕྲན་དུ་ཡོང་ནས་བློན་པོ་ཁ་ཤས་མེད་པར་གཏོང་དགོས་པའི་བློ་འདོན་ཙམ་བྱས་ཡོད་ནའང་།རྗེས་སུ་བློན་པོ་དག་མཉམ་རུབ་ཀྱིས་ཁོ་རང་མདའ་གྲི་མདུང་གསུམ་གྱིས་གཙབ་པ་མ་ཟད།རྐང་ལག་བཞི་དང་མགོ་བོ་ཕྱོགས་ཕྱོགས་སུ་འཐེན་རྒྱོང་བྱས་ནས་གཅོད་འབྲེག་འབལ་གསུམ་བྱས་ཡོད་སྟབས།ཁོའི་ཞལ་ལྕེའམ་བློ་འདོན་དེ་ཁོའི་ཚེ་སྲོག་དང་མཉམ་དུ་རྨེག་མེད་དུ་བཏང་བ་ལས།སྐབས་དེའི་རྒྱལ་རབས་ལ་ཤུགས་རྐྱེན་གང་ཡང་ཐེབས་ཐུབ་མེད་པ་གསལ་བོ་རེད།ཡིན་ནའང་དེང་རབས་ཀྱི་རྒྱ་ནག་གི་ལོ་རྒྱུས་པ་སྐོར་ཞིག་གིས་སྤྱི་ལོའི་གོང་གི་མི་སྣ་ཞིག་ལ་དེང་རབས་ཀྱི་ཀླད་པ་སྤྲད་ནས་འཁོར་རྒྱུག་བྱེད་དུ་བཅུགས་ནས།མི་སྣ་དེས་དཔལ་འབྱོར་དང་དམག་དོན་སོགས་ཀྱི་རིན་ཐང་མཁྱེན་རྟོག་བྱུང་བར་བརྗོད་ཀྱིན་པ་ནི་ཁུངས་ལུང་མེད་པའི་འུར་བསྟོད་འབའ་ཞིག་ལས་མ་འདས་པར་སྙམ།ཡིན་ནའང་ཀྲིག་ཤར་མའི་སྨད་ཀྱི་ཆའམ་ཀྲན་གོ་ཡི་སྐབས་སུ་ཧྲང་ཡྰང་གིས་བཏོན་པའི་ཧྲང་ཡྰང་པེན་ཧྥའམ་ཧྲང་ཡྰང་ཞལ་ལྕེ་ཟེར་བ་དེར་སྐབས་དེའི་རྒྱལ་ཕྲན་ཆིན་ཟེར་བའི་རྒྱལ་བློན་དག་གིས་ངོས་ལེན་དང་མོས་མཐུན་བྱས་ཡོད་པ་མ་ཟད།གནའ་རབས་ཀྱི་དཔའ་བོའི་རིང་ལུགས་ཀྱི་བསམ་བློ་དང་ཤིན་ཏུ་མཐུན་པ་སྟེ།ཁོ་རང་གིས་སྲོལ་རྒྱུན་གྱི་ཤ་རུས་ཀྱི་བརྒྱུད་གཅིག་པ་ཁོ་ནས་དཔོན་གནས་ཀྱི་གོ་ས་འཛིན་པའི་ལམ་ལུགས་ལ་འགྱུར་བཅོས་ཅུང་ཙམ་བཏང་ནས།གལ་སྲིད་མི་སུ་ཞིག་གིས་གཡུལ་འགྱེད་པའི་སྐབས་སུ་དགྲ་བོ་ཅི་ཙམ་བསད་པའི་མང་ཉུང་གིས་གོ་གནས་དང་རྒྱུ་ནོར།གླ་གཡོག་སྤྲོད་རྒྱུའི་ལམ་ལུགས་སམ་ཞལ་ལྕེ་ཞིག་གསར་གཏོད་བྱས་ཡོད་སྟབས།སྐབས་དེའི་ཆིན་རྒྱལ་ཕྲན་ནི་རྒྱལ་ཕྲན་དག་གི་ནང་ནས་སྟོབས་ཤུགས་ཆུང་ཤས་དེ་ཡིན་ནའང་ཞལ་ལྕེ་དེ་ལག་བསྟར་བྱས་པ་དང་མཉམ་དུ།རྒྱལ་ཕྲན་གཞན་གྱི་དམག་འཐབ་ལ་མཁས་པའི་ཇུས་འདོན་པ་དག་ལ་རྒྱུ་ནོར་མང་བོ་སྤྲད་དེ་ཚུར་འགུག་ཐབས་བྱས་ཏེ།རིམ་བཞིན་ཆིན་རྒྱལ་ཕྲན་གྱི་དམག་འཐབ་ཀྱི་ནུས་པ་ཇེ་ཆེར་སོང་ནས།མཇུག་མཐར་ཅིན་དང་ཀྲིན།བེ་སོགས་རྒྱལ་ཕྲན་དྲུག་པོར་དབང་སྒྱུར་བྱས་ཏེ།སྤྱི་ལོའི་གོང་གི་ལོ་ཉིས་བརྒྱ་དང་ཉེར་གཅིག་པར་ལོ་ངོ་བརྒྱད་བརྒྱའི་རིང་དུ་རྒྱ་ནག་ལ་དབང་སྒྱུར་བྱས་པའི་ཀྲིག་རྒྱལ་རབས་མགོ་རྟིང་བསློགས་ནས་ཆིན་རྒྱལ་རབས་ཟེར་བ་དེ་འགོ་ཚུགས་པ་རེད།